**DÁMA SA NEMÁ BIŤ**

Daniel Hevier

Dáma sa nemá biť

hovoria rodičia

Ja však vždy vrátim len

čo mi kto požičia

Napríklad Alino

ten je fakt strelený

Skúsil ma potknúť dnes

Hneď ležal na zemi

S rozbitým kolenom

a s novou modrinou

skončilo priateľské

stretnutie s Olinou

Dáma sa nemá biť

to len tak tárate

veď všetky baby dnes

chodia na karate

Nedám sa urážať

Bijem sa zas a znova

To musíš guráž mať

keď chceš byť MAKEPEACOVÁ

**TECHNOKOČKA**

Daniel Hevier

Poznám jednu technický je typ

Vie čo je to monitor a čip

Nemá vôbec čas na chalanov

No tak čo s ňou – integrovanou

Pozná džojstik kurzor konektor

Ja sa trápim či príde na náš dvor

Mňa však nemá v žiadnom programe

U nej to hneď páni dohráme

No tak počkaj no tak počkaj

technokočka technokočka

Čo tie blesky v tvojich očkách

No tak počkaj technokočka

Nechce disko iba diskety

Asi z nej raz z kože vyletím

Kedy sa mi kedy podarí

vytĺcť jej z tej hlavy ATARI

Tuším na mňa nemá senzory

Darmo sa ja za ňou pechorím

Neviem vzorce nie som na čísla

Možno práve preto odišla

**ZBILI ŠKOLNÍKA...**

Daniel Hevier

Po celom školstve dnes

šíri sa panika

na škole v Lozorne

zbili vraj školníka

Teraz má monokel

modrinu pod okom

Vzdychajú dospelí

Klesli sme hlboko

Grázli a gauneri

tí lotri z tretej B

napitú špongiu

hádzali po sebe

Čo s tými zloduchmi

Dajte ich do basy

A ešte na zadok

nasekať klobásy

Po celom školstve dnes

šíri sa panika

na škole v Lozorne

zbili vraj školníka

**ČITATEĽ KOMIKSOV** - Daniel Hevier

Pod lavicou cez hodiny

čítam komiksy

Čomu z toho nerozumiem

to si domyslím

Darmo do mňa všetci hustia

sú to nezmysly

Ja viem svoje najradšej mám

iba komiksy

Zloduch Pedro zhltol práve

drahé rubíny

To je mela Z úst mu plynú

prázdne bubliny

Pod lavicou cez hodiny

čítam komiksy

Čomu z toho nerozumiem

to si domyslím

Trniem hrôzou Mafiózo

práve zdúchol preč

Najlepšia je komiksová

obrázková reč...